  Виталий Пронин Премьер-министр Владимир Путин косэмъя 6-тӥ феврале Удмурт шаере вуылӥзы Россиысь секыт учыръёсъя министр Сергей Шойгу, улосъёсты азинтонъя министр Виктор Басаргин, Президентлэн Приволжск федерал округъя оскем муртэз Михаил Бабич но музон вылӥ кивалтӥсьёс. Соос эскеризы кылем арын Пугачёво арсеналын пуштылонъёс бере тупатъян-лэсьтӥськон ужъёсты. Нырысь ик Сергей Шойгу Пугачёвоысь шор ёзо школае вамыштӥз. Школалэн директорез Надежда Быльнова подрядчикъёслэсь ужамзэс ушъяз. Ваньмыз, пе, умой тупатъямын, нылпиос шуныт но югыт классъёсын дышетско. Школамы тодмантэм чебер луиз. Сое тупатъяны 40 миллион манет кошкиз. Одӥгез гинэ сюлэмшугъяськытэ, пусйиз директор, школаен артэ чугун сюрес, секыт поездъёс кошкыку, борддоръёс ик зуркало. Выльысь медам пилиськылэ вылэм соос.Собере министр военной городокын улӥсь калыкен пумиськиз: вить этажъем коркась одӥгаз квартирае кожаз, мукетаз пыраз. Озьы ик со эскериз нылпи садэз, куд-ог нимаз улон коркаосты.Яган посёлокын улӥсьёслэн куремзыя министр татысь но куинь-ньыль улон коркаосты эскериз. Крестина Моховалэсь корказэ дырыз дыръя ӧз ӝутэ, кузпалъёс али но ӟоскыт мунчоын уло. Сарапулысь подрядчикъёслы Сергей Шойгу юн-юн вераз: 3 арня куспын улон корказэс вуттоно. Тодады возе: тӥледыз уен-нуналэн чакласа-эскерыса возёзы. Нош кызьы МЧС эскеронъёсты ортчытэ, сое ваньмыз тодо.Яганын улӥсьёс лэсьтӥськисьёслэн суп-сап быдэстэм ужъёссы пумысен трос гинэ ӝожтӥськонъёссэс шараязы. Министр озьы ик саклык висъяз Яганысь трос нылпиё Ураков кузпалъёслэн семьязылы. Соослэсь квартиразэс матысь дыре тупатъяно, нылпиоссылы кынмыны сётоно ӧвӧл, шуиз.* * *Собере кивалтӥсьёс люкаськизы Пичи Пурга ёрос администрацие. Сергей Шойгу Удмурт Республикалэн Президентэныз, министръёсын, Пичи Пурга ёросысь, пуштылонъёсы шедем муниципал кылдытэтъёсысь йыръёсын, лэсьтӥськисьёслэн кивалтӥсьёсынызы кенеш ортчытӥз. Сергей Кужугетович пусйиз:- 95 процентэз тупатъян ужъёс лэсьтэмын. Со умой. Ӟеч тупатъямын школаос, эмъяськон юртъёс но спортзалъёс. Но эшшо 5 процентсэ тупатъян ужъёсты йылаз-пумаз вуттыны кулэ на. Со понна кылдытоно нимысьтыз штаб, кудӥз ужалоз ӵукна 9 часысен ӝытазе 9 часозь. Штабын пукисьёс юрттэт курыны лыктӥсь котькуд адямиез тыро-пыдо кылзыны кулэ. Тӥледлы татын улоно, асьтэлы ик со сярысь сюлмаськоно. Крестина Моховалы уно синкыли кисьтэмез понна телевизор кузьмалоды.Россилэн Президентэзлэн ПФО-я оскем муртэз Михаил Бабич меӵак вераз: пуштылонъёс бере тупатъян ужъёсты лэсьтон понна федерал бюджетысь висъям уксё ваньмыз кутэмын ӧвӧл на. Со дэмла уксёез кытчы но малы быдтэм сярысь эскеронъёс (ревизия) ортчытыны, тупатъян ужъёсты йылаз-пумаз вуттыны. Ужано шуге-леке шедем калыкен. Адямиос мед тодозы, мар лэсьтэмын но мар понна уксё быдтэмын. Котькудӥныз ӝожтӥськыны лыктэм адямиен нимысьтыз ужано.Улосъёсты азинтонъя министр Виктор Басаргин пусйиз: лэсьтӥськонъя организациосты одно ик эскерыса возёно. Соослэн янгышенызы сэрен адямиос курадӟыса но кынмыса ке уло, тупатъян ужъёссы пумозяз лэсьтэмын ке ӧвӧл, кивалтӥсьёссэс кыл кутытоно, асьсэ кисыысьтызы уксёен тупатъян ужъёсты лэсьтытоно.Журналистъёсын кенешыкуз, Сергей Шойгу пусйиз: пуштылонъёс бере тупатъян ужъёслы висъям уксёез тус-тас карись организациос суд азьын кыл кутозы. Пумисько сыӵе учыръёс: куд-огез амало подрядчикъёс, арлыдо адямиосты пӧяса, соиз но таиз уж быдэстэмын шуыса, актъёсы гожтӥськылыны косылӥзы. Валамон, тросэз уксёзэс асьсэ кисыязы кельтӥзы.- Тупатъянэн вырись организациослы йылаз-пумаз вуттымтэ объектъёсты быдэстыны толэзь дыр сётӥське, - чурыт шуиз министр Сергей Шойгу. - Со сяна, Удмуртие келямын луоз МЧС-ысь нимысьтыз лаборатория, кудӥз эскероз куинь сю пала улон коркаослэсь ӟечлыксэс. Та лабораториысь специалистъёс дуннеысь тросаз странаосын музъем зурканъёс, мукет кышкыт учыръёс бере эскеронъёс ортчытъязы. Лаборатория возьматэмъя улон коркаос тупатъяны ярантэмесь лыдъямын луизы ке, соосты сэрттозы, нош тупатъяны-лэсьтыны луоноосыз бордын выльысь ужано.* * *Ӝытазе Удмурт Республикалэн Президентэз Александр Волков кенеш ортчытӥз на. Тупатъян ужъёсты эскерыса возьыны элькун штабен кивалтӥсе юнматэмын Правительстволэн Тӧроезлэн воштӥсез Людмила Чунаева. Со кусып возёз вань лэсьтӥськись организациосын но соослэн кивалтӥсьёсынызы. Штаб интыяськоз Пичи Пурга черкогуртэ, нош солэн отделениосыз - пуштылонъёсы шедем муниципал кылдытэтъёсы.- Туннэ сямен ужаны уг яра, - Пичи Пурга ёрос кивалтӥсьлы но муниципал кылдытэтъёсын кивалтӥсьёслы вазиськиз Александр Волков. - Кайгуэн пумиськем адямиос тӥ доры, юрттэт курыса, вазисько, тӥледлы оскисько... Тросэз арлыдоос уг быгато документъёсын вырыны, кытчы но малы гожтӥськемзэс валатэк кылё. Сыӵе адямиосын валэктон уж нуоно. Зэм, мукет адямиос но вань: куронъёссы бадӟымесь. Юрт котыразы тупатъян ужъёс ӟеч ке но лэсьтэмын, кӧтсы уг тыры, эшшо юрттэтлы кураськыса ветло яке уксё куро.Александр Волковлэн ӵектэмезъя, Удмуртиысь Лэсьтӥськонъя, архитектурая но улон инты политикая министерство алама ужась подрядчикъёсыз быгатэ мозмытыны яке ӟечгес ужатыны. Шойгулэн тупатъян ужъёсты дырыз дыръя лэсьтыны курон-косонэз лыдэ басьтӥськоз, шуиз Александр Волков.Любовь Тихонова. Туспуктӥз Николай Глухов. Теги: АлександрВолков ВладимирПутин МЧС ПичиПурга  